আবু জর আল-গিফারী
আবু যার আল-গিফারী আল-কিনানি ( أبو ذر الغفاري الكناني), যিনি জুন্দুব ইবনে জুনাদাহ ইবনে সুফিয়ান (جُندب بن جَنادة) নামেও পরিচিত ছিলেন, তিনি হলেন নবী মুহাম্মাদ (সা.) এর সময়ে ইসলাম গ্রহণকারীদের মধ্যে চতুর্থ বা পঞ্চম ব্যক্তি। তিনি বনু গিফার গোত্রের সন্তান ছিলেন। তার জন্মের তারিখ সম্পর্কে কিছু জানা যায় নি। তিনি ৬৫২ খ্রিষ্টাব্দে মদিনার পূর্ব মরুভূমি আর-রাবাযা নামক স্থানে মৃত্যুবরণ করেন। আবু যার তার সুদৃঢ় উত্তম চরিত্র, যুহদ (দুনিয়া-বিমুখতা) এবং অধিকন্তু খলিফা উসমানের সময়ে প্রথম মুয়াবিয়ার বিরোধিতার জন্য স্মরণীয় হয়ে আছেন। শিয়া মুসলিমগণ তাকে আলির অনুসারী প্রধান মুসলিম চার সঙ্গীর একজন হিসেবে শ্রদ্ধা করে থাকেন। মুহাজিরুনদের মধ্যে তিনি অন্যতম।